
  РЕШЕНИЕ 
№ РС-622-21-021
 
Днес, на 30.03.2022 г., Комисията за противодействия на корупцията и за отнемане на незаконно придобитото имущество /КПКОНПИ/, в състав:

Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева      
			
        У С Т А Н О В И :

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-130 от 18.08.2021 г. по сигнал с вх.№ ЦУ01/С-622/21.07.2021 г. на КПКОНПИ към който е приобщен идентичен сигнал с вх.№ ЦУ01/С-652/02.08.2021 г. на КПКОНПИ.
Сигналът е насочен срещу Ивалена *** Василева – управител на Университетска многопрофилна болница за активно лечение (УМБАЛ) „***“ ООД.
В сигнала се съдържат твърдения за това, че Ивалена Василева е тъща на проф. Г. Г., който е собственик и/или управител на редица лечебни заведения в град П., сред които УМБАЛ „***“ ООД, „Амбулатория за индивидуална практика за специализирана извънболнична медицинска помощ по акушерство и гинекология „***“ (АИПСИМПАГ) ЕООД, „Медицински център „***“ - диагностика и терапия“ (МЦ „***“) ООД, а Ивалена Василева е Управител на УМБАЛ „***“ ООД и прокурист на другите две дружества - на АИПСИМПАГ „***“ ЕООД и на МЦ „***“ ООД. От друга страна, проф. Г. е бивш Ректор и настоящ „Почетен ректор“ на Медицински университет - П., където Ивалена Василева и понастоящем заема длъжността Ръководител отдел „Човешки ресурси“. Огромното влияние на проф. Г. и на Ивалена Василева върху ръководството на Медицинския университет (МУ), както и върху неговата администрация и върху цялата академична общност в района, както и целенасочената им дейност в полза на притежаваните и управлявани от тях лечебни заведения води до възникване на конфликт между висшето учебно заведение и МБАЛ „***“ ЕАД, град П. Независимо, че МБАЛ „***“ ЕАД е една от най-модерните и признати в страната болници, която отговаря на всички законови изисквания за получаване на статут на „университетска“ болница, под въздействието на проф. Г. и Ивалена Василева настоящото ръководство на МУ П. отказва да продължи придвижването на висящата пред Министерство на здравеопазването преписка за получаване на такъв статут от МБАЛ „***“ ЕАД, т.к. същата се явява пряка конкуренция на собствените на проф. Г. и управлявани от родственицата му Ивалена Василева лечебни заведения на територията на област П. Техни действия по дискредитация, както и забавяне от страна на МУ на развитието на МБАЛ „***“ ЕАД П., водят до реакция от страна на колектива на същото лечебно заведение, който излиза с Открито писмо на 05.07.2021 г. В писмото, подписано от 750-членния колектив на МБАЛ „***“ ЕАД се излага критично и открито позицията на лекарската гилдия, като професионално ангажирана с проблемите на здравеопазването, срещу непрозрачното управление на МУ П. и предполагаемите корупционни практики и зависимости между новия (проф. Д.Д.) и почетния ректор (проф. Г.Г.). Като пряко заинтересована от това МБАЛ „***“ ЕАД да не получи статут на „университетска“ болница, а управляваната от нея частна УМБАЛ „***-П.“ ООД да е единствената такава на територията на област П., Ивалена Василева в качеството й на Ръководител отдел „Човешки ресурси“ в МУ П., а под нейно и на проф. Г. влияние, и ректорът на МУ проф. Д.Д. започват целенасочена кампания по образуване на дисциплинарни производства и дисциплинарни уволнения на специалисти  (хабилитирани преподаватели, лекари, лаборанти) в МУ П. и в същото време служители в МБАЛ „***“ ЕАД. От гореизложеното се налага извод, че при съвместяването на длъжностите Управител на УМБАЛ „***-П.“ ООД и Ръководител отдел „Човешки ресурси“ в Медицински университет П. Ивалена Василева осъществява действия при наличие на конфликт на интереси, т.к. от една страна като Управител на УМБАЛ „***-П.“ ООД тя оказва влияние върху определени лица и дейности в Медицински университет П., а от друга страна като Ръководител отдел „Човешки ресурси“ в Медицински университет П. извършва определени действия в полза на управляваната от нея УМБАЛ „***-П.“ ООД, в ущърб на служители в други лечебни заведения. 
Във връзка с твърденията в сигнала Комисията е изискала и с писмо, вх. № ЦУ01-19254/09.09.2021 г. на КПКОНПИ, е получила от действителния собственик на УМБАЛ „***-П.“ ООД сключения между Национална здравно-осигурителна каса (НЗОК) и УМБАЛ „***-П.“ ООД договор № 150650 от 25.02.2020 г. за оказване на болнична помощ по клинични пътеки, извършване на амбулаторни процедури с НЗОК и извършване на клинични процедури с НЗОК, както и доказателства за служебното качество на Ивалена *** Василева – решение на Общото събрание за избора й за управител на УМБАЛ „***-П.“ ООД, договора й за управление и доказателства за полученото от Василева възнаграждение за периода 2018-2021 г. 
С писмо, вх. № ЦУ01-19286/09.09.2021 г., Комисията е получила от Ректора на Медицински университет П. заверени копия от: утвърдените щатни разписания и поименни щатни разписания на длъжностите и работните заплати в Медицински университет - П. в периода 2018-2021 г.; трудов договор с Ивалена Василева и допълнителни споразумения към него, както и длъжностна характеристика за длъжността Ръководител „Човешки ресурси“ в Медицински университет - П.; списък на хабилитираните преподаватели, лекари, лаборанти, които освен по трудово правоотношение с МУ- П. по реда на чл.73 от Закона за лечебните заведения, във вр. с чл.48, ал.4 от Закона за висшето образование, са служители в УМБАЛ „***-П.“ ООД; списък на хабилитираните преподаватели, лекари, лаборанти, които освен по трудово правоотношение с МУ-П. са декларирали допълнителна заетост по реда на Кодекса на труда и в МБАЛ „***“ ЕАД; справка и допълнителна информация за образуваните в Медицински университет - П. дисциплинарни производства в периода м.юли-м.август 2021 г. и заверени копия на сигнал с вх. № I-01-2057/07.07.2021 г. и копия на получени пет броя покани и писмени обяснения към тях. 
С писмо, вх. № ЦУ01-16542#1/29.10.2021 г., Комисията е получила от изпълнителния директор на МБАЛ „***“ ЕАД информация и заверени копия от: Искане от Изпълнителния директор на МБАЛ „***“ ЕАД с изх. № 468/31.10.2019 г. до Ректора на Медицински университет П.; Заявление от Изпълнителния директор на МБАЛ „***“ ЕАД с изх. № 97/16.02.2021 г. до Ректора на Медицински университет П.; писмо от Ректора на Медицински университет П. до Изпълнителния директор на МБАЛ „***“ ЕАД от 15.02.2021 г.; 4 бр. покани на основание чл.193, ал.1 от КТ.
От министъра на здравеопазването са изискани и с писмо, вх. №16542#3/26.11.2021 г. на КПКОНПИ са получени изпратените в периода м.юли 2018.-м.юли 2021 г. от Медицински университет-П. документи, касаещи придобиването на статут на Университетска болница от МБАЛ „***“ ЕАД, както следва: Писмо с вх. № 21-00-377/22.06.2018 г.; Писмо с вх. № 21-00-745/29.11.2019 г.; Писмо с вх. № 21-00-745/27.02.2020 г.; Писмо с вх. № 21-00-133/19.02.2021 г.; Писмо с вх. № 21-00-133/ 08.04.2021 г.; Писмо с вх. № 04-00-37/ 01.07.2021 г.; Писмо с вх. № 04-00-37/ 13.07.2021 г.
С писмо от и.д.директора на Дирекция „Инспекция по труда“- П., вх. №ЦУ01-16542#5/14.01.2022 г. на КПКОНПИ, са получени изисканите документи от извършена проверка на Медицински университет П. в периода м.юли-м-август 2021 г., както следва: писмо от Администрацията на Министерски съвет, вх. №21078937/16.08.2021 г. на ИАГИТ, с приложени към него сигнал и документи; Протокол от 23.08.2021 г. от Дирекция „Инспекция по труда“ П. за извършена проверка на МУ П., с приложени документи, в т.ч. документи за възникване, изпълнение и прекратяване на трудовите правоотношения с посочените в сигнала лица; писмо до представляващия лицата, посочени в сигнала с изх. №21064354/27.08.2021 г. 
От писмо от Ректора на МУ-П., вх. № ЦУ01-17623#2/21.03.2022 г. на КПКОНПИ, е видно, че Ректорският съвет на университета се създва като консултативен орган към Ректора, на основание чл.41, ал.3 от Правилника за устройството и дейността на Медицински университет – П. и в него влизат: заместник-ректорите, деканите на факултети, директорът на ДЕСО, директорът на Колежа, директорът на НИИ, председателят на Общото събрание, финансовият директор, ръководител отдел „Човешки ресурси“ на Университета, както и правоспособен юрист, посочен от Ректора. По отделни въпроси могат да се привличат и други лица, в т.ч. ръководителите на спомагателните звена на МУ-П..
Комисията служебно е направила справки в регистър НБД „Население“, в Търговски регистър и регистър на юридическите лица с нестопанска цел (Търговски регистър/ТРРЮЛНЦ), в Регистър на трудовите договори в НОИ, на електронната страница на МУ П., както и в Регистъра на лицата, заемащи висши публични длъжности на КПКОНПИ - за подадените от Ивалена Василева декларации по чл.35, ал.1, т.2 от ЗПКОНПИ.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от физическо лице с посочени три имена, EГН, адрес и е подписан.
Ивалена *** Василева е избрана за управител на Университетска многопрофилна болница за активно лечение „***“ ООД (УМБАЛ/„***-П.“ ООД) от Общото събрание на съдружниците, проведено на 04.05.2018 г. На 08.05.2018 г. Василева е сключила с УМБАЛ „***“ ООД Договор за възлагане на управление и контрол на лечебното заведение, с неограничен срок на действие.
От справка в Търговски регистър се установява, че УМБАЛ „***-П.“ ООД, ЕИК ***, е дружество с ограничена отговорност, регистрирано по Търговския закон. Съдружници в същото са „Г. МЕД“ ЕООД, ЕИК***и „ГРЕГ И АЛЛ“ ЕООД, ЕИК *** – и двете с едноличен собственик на капитала Г.А.Г. Управител на същите, считано от 27.04.2021 г. е З.В.Г. (до тази дата управител и на двете дружества е Г.Г.). Седалището и адресът на управление на дружеството е в град П., ул.“***“ №***. УМБАЛ „***-П.“ ООД е едноличен собственик на капитала на „Амбулатория за индивидуална практика за специализирана извънболнична медицинска помощ по акушерство и гинекология „***“ ЕООД, ЕИК *** и на „***-недвижимости и технологии“ ЕООД, ЕИК ***. 
По преписката е представен Договор №150650/25.02.2020 г. за оказване на болнична помощ по клинични пътеки и извършване на амбулаторни процедури с НЗОК и извършване на клинични процедури с НЗОК, сключен между Националната здравноосигурителна каса (НЗОК) като Възложител и УМБАЛ „***“ ООД, представлявано от управителя си Ивалена Василева, като Изпълнител. По силата на договора, Изпълнителят УМБАЛ „***“ ООД, ЕИК ***, притежаващ Разрешение № МБ-282/05.09.2019 г. за осъществяване на лечебна дейност на лечебното заведение, издадено от министъра на здравеопазването, с Регистрационен №1524211019 на лечебното заведение в Изпълнителна агенция „Медицински надзор“/Регионална здравна инспекция, град П., се задължава да оказва: 1. на здравно осигурени лица (ЗОЛ) по §2, ал.1 от Закона за бюджета на НЗОК за 2020 г. (за акушерска помощ по чл.82, ал.1, т. 2 от Закона за здравето) и на лицата по §8, ал.1 от Закона за бюджета на НЗОК за 2020 г., медицинска помощ по Клинични пътеки (КП) от приложение №17 – „Клинични пътеки на Националния рамков договор (НРД) за медицинските дейности за 2020-2022 г.“; 2. на здравно осигурените лица по §8, ал.1 от Закона за бюджета на НЗОК за 2020 г., медицински дейности по Амбулаторни процедури от приложение №18 „Амбулаторни процедури“ по НРД за медицинските дейности за 2020-2022 г. и 3. на здравно осигурените лица по §2, ал.1 от Закона за бюджета на НЗОК за 2020 г. (за интензивни грижи) и на лицата по §8, ал.1 от Закона за бюджета на НЗЖК за 2020 г., медицинска помощ по Клинични процедури от приложение №19 „Клинични процедури“ по НРД за медицинските дейности за 2020-2022 г. Възложителят се задължава да заплаща дейностите по договора съгласно съответните разпоредби от Националния рамков договор за медицинските дейности за 2020-2022 г. Договорът е сключен за срока на действие на НРД за медицинските дейности за 2020-2022 г. и е в сила до приемането на нов НРД, съответно на анекс към него или при промяна на действащия НРД, съответно на анекса към него. 
От представени по преписката доказателства от Медицински университет – П. се установява, че на 12.02.2013 г. между Университета и Ивалена Василева е сключен Трудов договор №11/12.02.2013 г. за длъжността експерт в управление „Човешки ресурси“. С Допълнително споразумение №132/09.04.2015 г. към трудовия договор Василева е преназначена на длъжността Ръководител отдел „Човешки ресурси“ в МУ, считано от 09.04.2015 г. На 27.10.2016 г. между МУ, като работодател и Василева, като служител, е сключен допълнителен Трудов договор № 90/27.10.2016 г. за длъжността „специалист-кадрово обезпечаване на проект“ за ¼ щатна бройка, по силата на който на Василева е възложено да работи по проект „Студентски практики“ в МУ-П. – сключване и регистриране на допълнителни споразумения към трудовите договори на работещите по проекта и влагането им в личните досиета. Работата следва да се извършва в извънработно време по основния трудов договор. Допълнителният трудов договор с Василева е прекратен със Заповед №33/28.04.2021 г. на Ректора на МУ-П., считано от 01.05.2021 г. 
От писмо от изпълнителния директор на МБАЛ „***“ ЕАД, вх. №ЦУ01-16542#1/29.10.2021 г. на КПКОНПИ, се установява, че в периода 2019-2022 г. изпълнителният директор на МБАЛ „***“ ЕАД е изпратил две мотивирани искания до ректора на Медицински университет П., с които е заявил желание и е изразил съгласие за стартиране на процедура по чл.90, ал.4 от Закона за лечебните заведения за определяне статут на същото лечебно заведение „Университетска болница“, както следва: искане, изх. №468/31.10.2019 г. и  искане, изх. №97/16.02.2021 г. 
От получените от министъра на здравеопазването с писмо, вх. №16542#3/26.11.2021 г. на КПКОНПИ документи, касаещи придобиването на статут на Университетска болница от МБАЛ „***“ ЕАД - П., се установява следното:
- С  писмо с вх. № 21-00-377/22.06.2018 г. на МЗ, с приложени към писмото доказателства, подкрепящи изложеното, ректорът на МУ проф. д.р С.Т. е отправил мотивирано искане до министъра на здравеопазването за стартиране на процедура по чл.90, ал.2 от Закона за лечебните заведения за придобиване правата на „университетска“ Многопрофилна болница за активно лечение „***“ ЕАД, ЕИК***, на база взето мотивирано решение от Ректорския съвет на МУ-П., обективирано в протокол №10/12.06.2018 г. по искане, вх. № I-01-2011/11.06.2018 г. Ивалена Насилева не е присъствала на Ректорския къвет;
- С писмо с вх. № 21-00-745/29.11.2019 г. на МЗ, с приложени към писмото доказателства, подкрепящи изложеното, ректорът на МУ проф. д.р С.Т. е отправил мотивирано искане до министъра на здравеопазването за стартиране на процедура по чл.90, ал.2 от Закона за лечебните заведения за придобиване правата на „университетска“ Многопрофилна болница за активно лечение „***“ ЕАД, ЕИК***, на база взето мотивирано решение от Ректорския съвет на МУ-П., обективирано в протокол №12/19.11.2019 г. по искане, вх. № I-01-3956/31.10.2019 г. Ивалена Василева е присъствала на заседанието на Ректорския съвет и е гласувала „за“ решението; 
- С писмо с вх. № 21-00-745/27.02.2020 г. на МЗ, с приложени към писмото доказателства, подкрепящи изложеното, ректорът на МУ проф. д.р С.Т. е отправил мотивирано искане до министъра на здравеопазването, като допълнение на предишно искане с изх. №I-01-3956/27.11.2019 г., за стартиране на процедура по чл.90, ал.2 от Закона за лечебните заведения за придобиване правата на „университетска“ Многопрофилна болница за активно лечение „***“ ЕАД, ЕИК***, на база взето мотивирано решение от Ректорския съвет на МУ-П., обективирано в протокол №12/19.11.2019 г. по искане, вх. № I-01-3956/31.10.2019 г.; 
- С писмо с вх. № 21-00-133/19.02.2021 г. на МЗ, с приложени към писмото доказателства, подкрепящи изложеното, ректорът на МУ проф. д.р С.Т. е отправил мотивирано искане до министъра на здравеопазването, като допълнение на предишно искане с изх. №I-01-3956/18.02.2021 г., за стартиране на процедура по чл.90, ал.4 от Закона за лечебните заведения за придобиване правата на „университетска“ Многопрофилна болница за активно лечение „***“ ЕАД, ЕИК***, на база взето мотивирано решение от Ректорския съвет на МУ-П., обективирано в протокол № 02/18.02.2021 г. по искане, вх. № I-01-3956/18.02.2021 г. Ивалена Василева е присъствала на заседанието на Ректорския съвет и е гласувала „за“ решението;
- С писмо с вх. № 21-00-133/ 08.04.2021 г. на МЗ, с приложени към писмото доказателства, подкрепящи изложеното, ректорът на МУ проф. д.р С.Т. и изпълнителният директор на МБАЛ „***“ ЕАД са отправили коригирано мотивирано искане до министъра на здравеопазването, като допълнение на предишно искане с изх. №I-01-3956/18.02.2021 г., за стартиране на процедура по чл.90, ал.2 от Закона за лечебните заведения за придобиване правата на „университетска“ Многопрофилна болница за активно лечение „***“ ЕАД, ЕИК***, на база взето мотивирано решение от Ректорския съвет на МУ-П., обективирано в протокол № 02/18.02.2021 г., на което заседание Ивалена Василева е присъствала и е гласувала „за“ решението;
- На 23.04.2021 г. в Министерство на здравеопазването е внесено немотивирано писмо от ректора на Медицински университет - П., вх. №04-00-37/23.04.2021 г. на МЗ, с което същият, съгласно чл.90, ал.4 от Закона за лечебните заведения, оттегля искането си за определяне на МБАЛ „***“ ЕАД, град П., за лечебно заведение, което да придобие правата на университетска болница. Истинността на същото е потвърдена и с писмо на ректора, вх. №04-00-37/24.06.2021 г. на МЗ.
- С писмо с вх. № 04-00-37/ 01.07.2021 г. на МЗ, с приложени към писмото доказателства, подкрепящи изложеното, ректорът на МУ проф. д-р Д.Д. е отправил мотивирано искане до министъра на здравеопазването за прекратяване на процедурата за придобиване правата на „университетска“ болница на МБАЛ „***“ ЕАД, град П., поради неточно и непълно изпълнение на изискванията на нормативната уредба за това  към момента и поради нововъзникнали обстоятелства, водещи до несъответствие на МБАЛ „***“ ЕАД със задължителните критерии по чл.2 от Наредбата за критериите за определяне на университетски болници /обн. ДВ,бр.36 от 3.05.2019 г./; 
- С писмо с вх. № 04-00-37/ 13.07.2021 г. на МЗ, с приложени към писмото доказателства, ректорът на МУ проф. д-р Д.Д. е отправил мотивирано искане до министъра на здравеопазването за получаване по надлежния ред на обективиран административен акт за прекратяване на процедурата за придобиване правата на „университетска“ болница на МБАЛ „***“ ЕАД, град П., поради неточно и непълно изпълнение на изискванията на нормативната уредба за това  към момента. 
На 05.07.2021 г. в няколко медии и на страницата на МБАЛ „***“ ЕАД-П. е публикувано Открито писмо от колектива на лечебното заведение с адресати Министерство на вътрешните работи и Министерство на здравеопазването, в което се излага критичната позиция на лечебното заведение срещу непрозрачното управление на Медицински университет - П. и предполагаемите зависимости между новия и почетния ректор на университета и свързаната с това липса на подкрепа от страна на новия ректор (проф. Д.) МБАЛ „***“ ЕАД-П. да придобие статут на „университетска болница“. 
В приложена към писмо от МУ-П., вх. № ЦУ01-19286/09.09.2021 г. на КПКОНПИ, справка и допълнителна информация за дисциплинарни производства в МУ-П. в периода м.юли-м.август 2021 г., подписана от ректора на МУ-П., същият заявява, че по повод получен в деловодството на университета сигнал с вх. № I-01-2057/07.07.2021 г. до ректора на университета от негов служител, по повод разпространеното отворено писмо от 05.07.2021 г., служителите на МУ-П., декларирали допълнителна трудова заетост в МБАЛ „***“ ЕАД са няколкократно канени с телефонно обаждане да се явят в кабинета на ректора, за провеждане на разговори по повод публично разпространената информация, уронваща престижа на висшето учебно заведение.  Поради липса на активно поведение от страна на поканените служители, на същите са изпратени покани. По преписката са представени 5 броя покани, подписани от ректора на Медицински университет – П. (всички с изх. № I-01-2057/12.07.2021 г. на МУ-П.), на основание чл.193, ал.1 от КТ, за представяне на писмени обяснения от служители на университета, работещи едновременно и в МБАЛ „***“ ЕАД. След предоставената им възможност за запознаване със сигнала, всички поканени лица са представили писмени становища. В справката ректорът на МУ-П. е заявил, че няма наложени дисциплинарни наказания по образуваните производства. Същите са били предмет на проверка и от Дирекция „Инспекция по труда-П.“.
От приложени към писмо от МУ-П., вх. № ЦУ01-19286/09.09.2021 г. на КПКОНПИ, списъци на хабилитирани преподаватели, лекари и лаборанти, които са служители на МУ-П. е видно, че 53 лица имат договори освен с университета и с УМБАЛ „***“ ЕООД и/или Медицински център „*** – диагностика и терапия“ ООД. В университета работят и 13 лица – хабилитирани преподаватели, лекари, лаборанти, които имат договори с МБАЛ „***“ ЕАД.  
От представен по преписката, с писмо от и.д.директора на Дирекция „Инспекция по труда“- П. с вх. №ЦУ01-16542#5/14.01.2022 г. на КПКОНПИ, Протокол от 23.08.2021 г. от Дирекция „Инспекция по труда“ (ДИТ) П., както и от писмо до представляващия посочените лица в сигнала, по който е извършена проверката, изх. №21064354/27.08.2021 г. на ДИТ е видно, че същата не е констатирала нарушения, свързани с образуваните дисциплинарни производства от МУ-П.. С писмо, изх. №21064354/27.08.2021 г. и.д. директорът на Дирекция „Инспекция по труда“ – П. уведомява представляващия сигналоподателите, че след извършена на 23.08.2021 г. проверка в МУ-П., при която са изискани и представени документи за възникване, изпълнение и прекратяване на трудовите правоотношения с посочените в сигнала лица, не се установява да има извършени дисциплинарни уволнения на някое от тях от страна на работодателя. 
Видно от справка в НБД „Население“ Ивалена *** Василева има дъщеря З.В.Г., която е съпруга на Г.А.Г. Не се установи родство на Василева с ректора на МУ П. проф.  д-р Д.Д. 

Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Съгласно чл. 2, ал. 1 от Правилника за устройството и дейността на Медицински университет – П. (Правилник/а), Университетът е автономно, държавно, висше училище със статут на юридическо лице, и предмет на дейност: подготовка на кадри с висше медицинско образование – магистри, бакалаври, професионални бакалаври; подготовка на докторанти за придобиване на образователната и научна степен “доктор”; следдипломно обучение на висши медицински и немедицински кадри за придобиване на специалност и продължително обучение и др. Органите на управление и контрол на Университета са Общо събрание, Академичен съвет, Ректор и Контролен съвет. Съгласно чл.41, ал.3 от Правилника в дейността си Ректорът се подпомага от консултативен орган – Ректорски съвет (РС). В състава на Ректорския съвет влизат Зам.-Ректорите, Деканите на факултети, Директорът на ДЕСО, Директорът на Колежа, Директорът на НИИ, Председателят на ОС, Помощник-Ректорът, Финансовият директор, Ръководител отдел „Човешки ресурси“ на Университета, както и правоспособен юрист, посочен от Ректора. По отделни въпроси могат да се привличат и други лица, в т.ч. ръководителите на спомагателните звена на МУ-П..
Статутът на университетските болници е уреден в Глава Десета от Закона за лечебните заведения  (ЗЛЗ) и Наредбата за критериите за определяне на университетски болници (НКОУБ). Статут университетски могат да получат както болници, така и клиники и отделения. Предпоставка за получаването статут на университетска болница е получаването на положителна акредитационна оценка, за повеждане на клинично обучение на студенти и докторанти по медицина, дентална медицина и фармация и на студенти по специалности от професионално направление „Здравни грижи“, както и за следдипломно обучение на лекари, лекари по дентална медицина, фармацевти, специалисти по здравни грижи. Министерският съвет, по предложение на Министъра на здравеопазването определя кои от лечебните заведения или техни клиники или отделения, получили „много добра“ или „отлична“ акредитационна оценка за посочените дейностите придобиват правата на университетски болници/клиники или отделения за срока на акредитационната оценка. Предложението на министъра на здравеопазването се прави въз основа на мотивирано искане от съответния ректор на висшето училище, съгласувано с ръководителя на лечебното заведение. Министерският съвет, отново по предложение на Министъра на здравеопазването, може да отнеме университетският статут и преди изтичането на срока на акредитационната оценка на лечебното заведение/клиниката или отделението.
             В качеството й на Управител на частната УМБАЛ „***-П.“ ООД Ивалена Василева е лице, заемащо висша публична длъжност по чл.6, ал.1, т.46 от ЗПКОНПИ, предвид факта, че управляваното от нея лечебно заведение за болнично лечение има сключен договор и се финансира от бюджета на Националната здравноосигурителна каса. В това й качество, компетентна да се произнесе относно евентуалното наличие на конфликт на интереси по отношение на нея е КПКОНПИ.  
При наличието на този първи елемент от състава на конфликта на интереси, определящо за съществуването на такъв е упражняването на правомощия по служба от страна на лицето, заемащо висша публична длъжност и частен интерес, при наличието на който следва да е станало това.
Като Ръководител на отдел „Човешки ресурси“ в Медицински университет - П. Ивалена Василева не попада в обхвата на лицата, заемащи висша публична длъжност по чл.6, ал.1 от ЗПКОНПИ и Комисията не образува производство за конфликт на интереси по отношение на нея в това й качество. 
Липсата на родство между Ивалена Василева и ректора на Медицински университет – П.  Д.Д., обуславя липсата на свързаност помежду им на §1, т.15, б.“а“ от ДР на ЗПКОНПИ.
Освен наличие на роднински връзки обаче, свързаност може да се породи и от наличието на икономически или политически зависимости, които пораждат основателни съмнения в безпристрастността и обективността на лицето, заемащо висша публична длъжност, съгласно разпоредбата на §1, т.15, б.“б“ от ДР на ЗПКОНПИ. 
ЗПКОНПИ не съдържа легална дефиниция за „икономически зависимости“, но видно от целта на закона, а и от съдебната практика по въпроса, „зависимостта“ се определя като онова вътрешно субективно убеждение, което съществува у лицето, заемащо публична/ висша публична длъжност, мотивиращо го да се съобразява в момента и когато е повлияно от минали събития или от очаквани бъдещи облаги при и по повод на осъществяване на свое конкретно правомощие или служебно задължение (Решение № 15662 от 22.12.2014 г. по адм. д. № 6531/ 2014 г. по описа на ВАС, VII отд.; Решение № 2359 от 14.03.2022 г. по адм. дело № 8682/2021 г. по описа на ВАС, VI-то отд.).  
В своята практика Върховният административен съд (ВАС) приема, че икономическите зависимости се обосновават и от съществуването на стопанско-финансово обвързване между две лица, при което у двете или у някое от тях възниква субективно убеждение или се провокира мотив за осъществяване на поведение, в случая служебни правомощия, по определен, ползващ другото лице начин. Икономическата зависимост по смисъла на ЗПКОНПИ има различни практически хипотези, каквито са: притежаване на дялове или акции или участие в орган на управление на търговско дружество;  (Решение № 1290 от 28.01.2013 г. на ВАС по адм. д. № 11138/2012 г., Решение № 15558 от 25.11.2013 г. на ВАС по адм. д. № 8592/2013 г., VII отд.); договор за покупко-продажба (Решение №15662 от 22.12.2014 г. по адм. д. № 6531/ 2014 г. по описа на ВАС); наличието на трудов или граждански договор (Решение №6781 от 20.05.2014 г. по адм. д. №324/ 2014 г. по описа на ВАС, Решение №2577/ 24.02.2014 г. по адм. д. №11779/ 2013 г. на ВАС) и други.	 
Като Управител на УМБАЛ „***-П.“ ООД между Ивалена Василева и дружеството са налице икномически зависимости, които обуславят и наличието на свързаност по смисъла на §1, т.15, б. „б“ от ДР на ЗПКОНПИ между Василева и дружеството.
Наличието на свързани лица само по себе си, обаче, не представлява конфликт на интереси. Свързаността създава риск от такъв в случаите, при които лицето, заемащо висша публична длъжност упражнява правомощия или изпълнява задължения по служба повлияно от частен интерес.
Обстоятелството, че Ивалена Василева е Ръководител на отдел „Човешки ресурси“ в Медицински университет - П. не е достатъчно условие за възникване на икономически зависимости, а оттук и свързаност между нея и учебното заведение, нито между нея и ректора на учебното заведение като неин работодател. Василева работи в университета по трудов договор, подписан от предишен ректор (през 2013 г.), получаваното от нея възнаграждение е за престиран труд, а възложеното правоотношение може да бъде прекратено при наличието на ясно формулирани в трудовия й договор предпоставки. Този извод се споделя и от установената съдебна практика (Решение № 4919 от 09.04.2013 г. на ВАС по адм. дело № 14435/2012 г.; Решение № 9973 от 03.07.2013 г. на ВАС по адм. дело № 1315/2013 г. и др.). 
От събраните по преписката доказателства не се установявя Ивалена Василева, в качеството си на управител на УМБАЛ „***“ ООД и като такава лице, заемащо висша публична длъжност по чл.6, ал.1, т.46 от ЗПКОНПИ да е упражнила правомощия по служба, свързани с придвижване от страна на Медицински университет - П. на висящата пред Министерство на здравеопазването преписка за придобиване правата на „университетска“ болница на МБАЛ „***“ ЕАД, град П. В това си качество тя и не би могла да упражни такива правомощия, доколкото предложението на министъра на здравеопазването за придобиване правата на „университетска болница“ се прави въз основа на мотивирано искане от съответния ректор на висшето училище, съгласувано с ръководителя на лечебното заведение. В конкретния случай, процедурата за придобиване на статут на „университеска болница“ от МБАЛ „***“ ЕАД – П. следва да бъде стартирана с мотивирано искане от ректора на Медицински универсисет – П., съгласувано с изпълнителния директор на лечебното завдение. 
От доказателства по преписката се установява, че ректорът на МУ-П., съгласувано с изпълнителния директор на МБАЛ „***“ ЕАД – П. е внесъл в Министерство на здравеопазването мотивирани искания с вх. № 21-00-377/22.06.2018 г. на МЗ; вх. № 21-00-745/29.11.2019 г. на МЗ; вх. № 21-00-745/27.02.2020 г. на МЗ; вх. № 21-00-133/19.02.2021 г. на МЗ и вх. № 21-00-133/ 08.04.2021 г. на МЗ за стартиране на процедура по чл.90, ал.2 от Закона за лечебните заведения за придобиване правата на „университетска“ Многопрофилна болница за активно лечение „***“ ЕАД. Мотивираните искания се основават на мотивирани решения от Ректорския съвет на МУ-П., обективирани в протоколи от заседания  №10/12.06.2018 г. по искане, вх. № I-01-2011/11.06.2018 г.; №12/19.11.2019 г.  и № 02/18.02.2021 г. Като Ръководител отдел „Човешки ресурси“ Ивалена Василева е участвала в Ректорски съвет, на основание чл.41, ал.3 от Правилника на университета, в това число е присъствала на проведените заседания на 19.11.2019 г. и на 18.02.2021 г., обективирани в протокол №12/19.11.2019 г., съответно в протокол № 02/18.02.2021 г. и е гласувала „за“ стартиране на процедура по чл.90, ал.2 от Закона за лечебните заведения за придобиване правата на „университетска“ Многопрофилна болница за активно лечение „***“ ЕАД, но в това си качество Василева не е лице по чл.6, ал.1 от ЗПКОНПИ. 
Не се установявя Ивалена Василава като Управител на УМБАЛ „***“ ООД и лице, заемащо висша публична длъжност, да е упражнила правомощия по служба и в хипотезата на чл.57 ЗПКОНПИ, според който изпълнителното деяние е оказване на влияние върху други органи или лица, като нормата забранява използване на служебното положение за оказване на описаното деяние. 
В случая влиянието следва да се разглежда, като оказване на определено въздействие от лицето, заемащо висша публична длъжност върху друго лице от публичния сектор, с цел постигане на определен резултат в частен интерес. Съществено е оказващият влияние да разполага с лостовете за въздействие върху втория субект.
От събраните по преписката доказателства не се установява в отношенията си с Медицински университет - П. Ивалена Василева, в качеството си на управител на УМБАЛ „***“ ООД и като такава лице, заемащо висша публична длъжност по чл.6, ал.1, т.46 от ЗПКОНПИ да е използвала служебното си положение или да е упражнила влияние в частен интерес – свой или на свързаното с нея лице. Това е така, тъй като в качеството си на Управител на УМБАЛ „***-П.“ ООД и лице, заемащо висша публична длъжност, Ивалена Василева не притежава лостове за въздействие и не би могла да използва служебното си положение за да оказва влияние както върху Ректора, така и върху останалите управителни органи на Медицински университет - П., доколкото Университетът е автономна и независима институция, с избираеми органи на управление.
 	Фактът, че Ректорът на МУ П. и Ивалена Василева като Ръководител на отдел „Човешки ресурси“ в Университета се намират в условията на субординация помежду си – подчиненост и съподчиненост, доколкото първият е ръководител и орган по назначаването на втория, а вторият, като служител в университета е подчинен на първия, също не може да обуслови възможност за оказване на влияние от страна на подчинения по отношение на ръководителя, т.е. от страна на Василева по отношение на Ректора на университета. 

Липсата на упражнени правомощия по служба от Ивалена Василева в качеството й на Управител на УМБАЛ „***-П.“ ООД и лице, заемащо висша публична длъжност по чл.6, ал.1, т.46 от ЗПКОНПИ във връзка с внесени в Министерство на здравеопазването искания с вх. № 21-00-377/22.06.2018 г. на МЗ; вх. № 21-00-745/29.11.2019 г. на МЗ; вх. № 21-00-745/27.02.2020 г. на МЗ; вх. № 21-00-133/19.02.2021 г. на МЗ и вх. № 21-00-133/08.04.2021 г. на МЗ, както и във връзка с писма с вх. №04-00-37/23.04.2021 г. на МЗ, вх. № 04-00-37/ 01.07.2021 г. на МЗ и вх. № 04-00-37/ 13.07.2021 г. на МЗ, касаещи процедура по придобиване правата на университетска болница от МБАЛ „***“ ЕАД – П., води и до липсата на конфликт на интереси.

Предвид изложеното, на основание чл. 74, ал.1 и ал.2 от ЗПКОНПИ, Комисията за противодействие на корупцията и за отнемане на незаконно придобитото имущество, 

РЕШИ:

НЕ УСТАНОВЯВА конфликт на интереси по отношение на Ивалена *** Василева, ЕГН *** – управител на УМБАЛ „***“ ООД и лице, заемащо висша публична длъжност по чл.6, ал.1, т.46 от ЗПКОНПИ, във връзка с внесени в Министерство на здравеопазването искания с вх. № 21-00-377/22.06.2018 г. на МЗ; вх. № 21-00-745/29.11.2019 г. на МЗ; вх. № 21-00-745/27.02.2020 г. на МЗ; вх. № 21-00-133/19.02.2021 г. на МЗ и вх. № 21-00-133/08.04.2021 г. на МЗ, както и във връзка с писма с вх. №04-00-37/23.04.2021 г. на МЗ, вх. № 04-00-37/ 01.07.2021 г. на МЗ и вх. № 04-00-37/ 13.07.2021 г. на МЗ, касаещи процедура по придобиване правата на университетска болница от МБАЛ „***“ ЕАД – П., поради липса на упражнени правомощия по служба.

Препис от Решението да се изпрати на Окръжна прокуратура – П., с оглед преценка за реализиране на правомощията й по чл. 76, ал. 2 от ЗПКОНПИ.

Препис от Решението да се изпрати на Ивалена *** Василева, управител на  УМБАЛ „***“ ООД, на основание чл.75, т.1 от ЗПКОНПИ.

